Timbroù Alamagn - IIIe Reich

Tamm-ha-tamm e voe diazezet er gevredigezh alaman ar renad diktatourel savet gant Hitler adalek ar bloaz 1933. Aozet e voe ar servijoù post hag ar politikerezh embann timbroù diouzh palioù ha tro-spered ar renad a gemeras lec’h Republik Weimar : brudañ an naziegezh, meuliñ stourmerien al lu, azeuliñ Adolf Hitler, harpañ ar politikerezh brezelour ha trac’hantour…

D’an 28 a viz C'hwevrer 1933 e voe nullet ar reolenn a vire sekred al lizhiri, kemennadennoù ar pellskriverezh hag an eskemmoù dre bellgomz.

Gant al lezenn simplaat eus ar 27 a viz C'hwevrer 1934 e voe nullet renerezhioù postel Darmstadt, Halle, Konstanz, Leignitz ha Minden, ha krouet e voe distrigoù. Adalek ar 1añ a viz Ebrel 1934 e teuas an Oberpostdirektionen da vezañ Reichspostdirectionen.

Abalamour da bolitikerezh aloubiñ ar broioù amezek e teuas Melestradurezh Postoù ar Reich da vezañ karget eus ar postoù e Saarland adalek ar 1añ a viz Meurzh 1935, en Aostria goude an 19 a viz Meurzh 1938, e bro ar Sudeted goude an 28 a viz Here 1938, hag ur bloaz war-lerc'h e Kêr Dieub Danzig. Gant ar brezel en em astennas c’hoazh melestradurezh ar Postoù alaman.


Embannet e oa bet timbroù gant an alc’hwez ‘’Deutsches Reich’’ (pe ‘’Grossdeutsches Reich’’) etre 1941 ha 1944 e Polonia, e-kichen ar meneg GENERALGOUVERNEMENT hag adalek 1942 e Gwarez-stad Bohemia-Moravia.

Rannet e oa bet ar Reich e 24 "rannvro bennañ" e 1941, anavezet dre "niveroù pennañ".

War-dro 360 timbr a voe embannet gant Postoù an IIIe Reich (1933-1945), kement hag ar sammad moullet e-pad Republik Weimar (1919-1932), hogen tra ma oa niverus an timbroù boutin er bloavezhioù 1923-1924 e oant rouez goude 1933 (nemet ur rummad « Poltred Hitler » e 1941-43).

Aotreet e oa implij timbroù ar bloavezhioù kent avat, ha miret e voe an alc’hwez Deutsches Reich betek 1943. Adembannet e voe ar rummad Poltred Hindenburg e 1933, c’hoazh e 1934 gant bordoù e liv du, bloaz e varv.


Evit ar wech kentañ, d'ar 1añ a viz Gwengolo 1933, e teuas war wel arouez ar  swastika war un timbr alaman : filigran ar rummad gouestlet da oberennoù Richard Wagner a oa anezhi tresadennoù ar groaz-se.

N'eo nemet goude marv prezidant ar Reich Paul von Hindenburg e teuas war wel ar swastikaoù kentañ e-traoñ skeudenn un timbr a vrude poblvouezhiadeg Saarland e 1934, hag en un doare soutil dirak skeudenn kastell Nürnberg, war an timbr savet da vare emvod-meur ar strollad nazi.


Tamm-ha-tamm e teuas ar Stad alaman da vezañ ur Stad-strollad : un timbr a veze embannet e-kerzh kendalc'h an NSDAP bep bloaz etre 1934 ha 1938, lidet e veze koun eus danvez putsch Hitler (9 a viz Gwengolo 1923), deiz-ha-bloaz ar renad... Deiz-ha-bloaz ar Fürher a yae d’ober danvez un timbr, bep bloaz, etre 1938 ha 1944.

E-kerzh ar bloavezhioù brezel (1940-1944), e veze embannet un tregont bennak a dimbroù bep bloaz, an holl anezho gant ur adtaos evit arc'hantaouiñ ar brezel.

 Danvez an timbroù 
Ne oa ket liesseurt an danvezioù bet pledet gant ar Postoù alaman etre 1933 ha 1945 :
 Tudennoù istorel : Frederig II ha Schiller  (e 1926-27 dija), gouarnerien trevadennoù Alamagn (1934), saverien kirri-tan alaman, Bach ha Händel, Robert Koch…
 C'hoarioù Olimpek ar goañv e Garmisch-Partenkirchen (1935) ha re an hañv e Berlin e 1936.
 Rummadoù evit sikour an dud en dienez e-pad ar goañv (Winterhilfs) : skeudennoù ar micherioù (1934), an dilhadoù rannvroel (1935), ar monumantoù alaman (1936), ar bigi (1937)…
 « Devezh an harozed » : soudarded liesdoare al lu alaman (rummad e 1943 ha 1944) ha bagadoù stourm SA ha SS e 1945. 
 Lidañ politikerezh ledanaat an tiriad : stagañ Danzig, Eupen ha Malmedy, Bro ar Sudeted (1938), hanternoz Slovenia… ouzh Alamagn.
 Un nebeud degouezhioù nann-politikel : foar Vienna pe hini Leipzig, embregerezh an aourfebrourien (!), redadeg war varc’h e Hamburg, devezh an timbroù...


Gant fin ar brezel e 1945 e paouezas ar servijoù post. Distrujet e oa bet an aveadurioù dre vras, ha paouezet e voe gant treuzkas lizhiri gant armeoù ar Gevredidi, nemet e lec’hioù zo eus Saks.

 Pennadoù kar 
 Timbroù Alamagn - Impalaeriezh
 Timbroù Alamagn - Republik Weimar
 Timbroù Alamagn ar C’hornaoueg
 Timbroù Alamagn ar Reter
 Timbroù Alamagn

Alamagn – IIIe Reich, Timbroù
Trede Reich